**ΕΙΡΗΝΟΔΙΚΕΙΟ ΠΕΙΡΑΙΩΣ**

**Πειραιάς, 12-4-2021**

**Αριθμός 107/2021**

Πράξη της Διευθύνουσας το Ειρηνοδικείο Πειραιώς, βάσει της με αριθμό 1441 ΦΕΚ Β΄/10-4-2021 Κ.Υ.Α.: «Έκτακτα μέτρα προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο της Επικράτειας για το διάστημα από τη Δευτέρα, 12 Απριλίου 2021 και ώρα 06:00΄ έως και τη Δευτέρα, 19 Απριλίου 2021 και ώρα 06:00΄». Η ανωτέρω Κ.Υ.Α. ως προς τη λειτουργία των Δικαστηρίων τίθεται σε ισχύ από την Τρίτη, 13 Απριλίου 2021 και ώρα 06:00΄ (άρθρο 14 παρ. 1 εδάφ. β΄ της παρούσας Κ.Υ.Α.).

Σύμφωνα με την ανωτέρω Κ.Υ.Α., ως προς τον τρόπο λειτουργίας των Δικαστηρίων στο «επίπεδο πολύ αυξημένου κινδύνου» όπου εντάσσεται η Περιφέρεια Αττικής:

«… 3α) Αναστέλλονται προσωρινά οι δίκες ενώπιον των πολιτικών και ποινικών δικαστηρίων.

β) Εξαιρούνται από την εφαρμογή της περ. α):

βα) Οι δίκες της τακτικής διαδικασίας α΄ βαθμού, οι οποίες εκδικάζονται σύμφωνα με τον ν. 4335/2015.

……………………………………………………………………………………...

βγ) Οι δίκες ανακοπών κατά της εκτελεστικής διαδικασίας, στις οποίες δύνανται να εξετάζονται μάρτυρες στο ακροατήριο.

βδ) Οι δίκες εργατικών διαφορών, στις οποίες δύνανται να εξετάζονται μάρτυρες στο ακροατήριο.

………………………………………………………………………………………

βζ) Οι δίκες ασφαλιστικών μέτρων που έχουν ως αντικείμενο εργατικές διαφορές, ανακοπές, και αιτήσεις αναστολής κατά της εκτελεστικής διαδικασίας, διατροφές από τον νόμο, επιμέλεια και επικοινωνία, εγγυοδοσία, εγγραφή ή εξάλειψη ή μεταρρύθμιση προσημείωσης υποθήκης, συντηρητική κατάσχεση κινητής ή ακίνητης περιουσίας, ευρωπαϊκή διαταγή δέσμευσης λογαριασμού κατά άρθρο 738 Α Κ.Πολ.Δ., τις ανακλήσεις αυτών, καθώς και τις σχετικές με αυτές διαφορές του άρθρου 702 Κ.Πολ.Δ., στις οποίες δύνανται να εξετάζονται μάρτυρες στο ακροατήριο.

Στις υποπερ. ββ), βγ), βε), βστ) και βζ) υπάγεται και η εκδίκαση παραδεκτώς σωρευομένων στο ίδιο δικόγραφο αιτημάτων.

βη) Οι δίκες εκουσίας δικαιοδοσίας πρώτου βαθμού, οι δίκες πρώτου βαθμού που αφορούν ειδικούς νόμους οι οποίες δικάζονται με τη διαδικασία της εκουσίας δικαιοδοσίας και οι δίκες πρώτου βαθμού του ν. 3869/2010 και του άρθρου 1 του ν. 4745/2020, στις οποίες δεν εξετάζονται μάρτυρες, αποκλειστικά με τη δυνατότητα προσκόμισης ενόρκων βεβαιώσεων. Ειδικώς και κατ’ εξαίρεση στις δίκες εκουσίας δικαιοδοσίας που έχουν ως αντικείμενο τη θέση σε δικαστική συμπαράσταση (άρθρα 801 επ. Κ.Πολ.Δ.), την κήρυξη ιδιόγραφης διαθήκης ως κυρίας (άρθρο 803 παρ. 3 Κ.Πολ.Δ.)………………………δύνανται να εξετάζονται μάρτυρες στο ακροατήριο.

………………………………………………………………………………………..

βια) Οι αιτήσεις χορήγησης και ανάκλησης προσωρινών διαταγών, οι οποίες συζητούνται δια υπομνημάτων των πληρεξουσίων δικηγόρων των διαδίκων και χωρίς την εξέταση μαρτύρων. Οι προσωρινές διαταγές που έχουν χορηγηθεί και έχουν ισχύ έως τη συζήτηση της υπόθεσης, παρατείνονται οίκοθεν με απόφαση του Προέδρου Υπηρεσίας, ο οποίος ορίζει τη διάρκεια της παράτασης των προσωρινών διαταγών.

………………………………………………………………………………………

βιθ) Η δημοσίευση αποφάσεων.

………………………………………………………………………………………

Τα ειδικότερα ζητήματα που ανάγονται στην εύρυθμη διεξαγωγή των εργασιών των δικαστικών υπηρεσιών και των εισαγγελιών της χώρας, καθώς και εκείνα που, κατά περίπτωση και κατά την κρίση του οργάνου διοίκησης εκάστης αυτών, έχουν κατεπείγοντα χαρακτήρα και χρήζουν άμεσης αντιμετώπισης, ρυθμίζονται με αποφάσεις των οργάνων διοίκησης αυτών».

Ενόψει των ανωτέρω ισχύουν τα εξής:

- Θα πραγματοποιούνται οι δίκες της νέας τακτικής διαδικασίας που εκδικάζονται σύμφωνα με τον ν. 4335/2015.

- Θα πραγματοποιούνται οι δίκες ανακοπών κατά της εκτελεστικής διαδικασίας στις οποίες δύνανται να εξετάζονται μάρτυρες στο ακροατήριο.

- Θα πραγματοποιούνται οι δίκες εργατικών διαφορών στις οποίες δύνανται να εξετάζονται μάρτυρες στο ακροατήριο.

- Θα πραγματοποιούνται οι δίκες ασφαλιστικών μέτρων που έχουν ως αντικείμενο εργατικές διαφορές, ανακοπές, και αιτήσεις αναστολής κατά της εκτελεστικής διαδικασίας, διατροφές από τον νόμο, επιμέλεια και επικοινωνία, εγγυοδοσία, εγγραφή ή εξάλειψη ή μεταρρύθμιση προσημείωσης υποθήκης, συντηρητική κατάσχεση κινητής ή ακίνητης περιουσίας, ευρωπαϊκή διαταγή δέσμευσης λογαριασμού κατά άρθρο 738 Α Κ.Πολ.Δ., τις ανακλήσεις αυτών, καθώς και τις σχετικές με αυτές διαφορές του άρθρου 702 Κ.Πολ.Δ., στις οποίες δύνανται να εξετάζονται μάρτυρες στο ακροατήριο.

- Θα πραγματοποιούνται οι δίκες εκουσίας δικαιοδοσίας, οι δίκες που αφορούν ειδικούς νόμους οι οποίες δικάζονται με τη διαδικασία της εκουσίας δικαιοδοσίας, οι δίκες επί υποθέσεων υπερχρεωμένων νοικοκυριών του ν. 3869/2010 και του άρθρου 1 του ν. 4745/2020, καθώς και του ν. 4605/2019 προστασία κατοικίας, στις οποίες δεν εξετάζονται μάρτυρες, αποκλειστικά με τη δυνατότητα προσκόμισης ενόρκων βεβαιώσεων. Γι’ αυτό, στην παραπάνω περίπτωση, λαμβάνει χώρα την προτεραία της δικασίμου και έως ώρα 14:00΄ έγγραφη δήλωση των πληρεξουσίων δικηγόρων όλων των διαδίκων, η οποία θα κοινοποιείται στη Γραμματεία του Ειρηνοδικείου μέσω μηνύματος ηλεκτρονικού ταχυδρομείου (ekousia.eirpeir@gmail.com), ότι η συγκεκριμένη υπόθεση θα εκδικαστεί χωρίς την εξέταση μαρτύρων/διαδίκων. Η δήλωση αυτή, θα αποτελεί προϋπόθεση για να ενταχθεί η υπόθεση προς εκφώνηση στο οικείο πινάκιο ή έκθεμα. Εφόσον όλοι οι διάδικοι έχουν υποβάλει δήλωση, η υπόθεση συζητείται παρουσία των πληρεξουσίων δικηγόρων, χωρίς την εξέταση μαρτύρων. Αν δεν υποβληθεί η παραπάνω δήλωση από τους πληρεξουσίους δικηγόρους των διαδίκων, οι υποθέσεις αποσύρονται από το πινάκιο και δεν συζητούνται, χωρίς να απαιτείται η παρουσία των πληρεξουσίων δικηγόρων των διαδίκων. Δεν απαιτείται υποβολή δήλωσης εκ μέρους του Εισαγγελέα, όταν παρίσταται ως διάδικος. Συναινετικά αιτήματα αναβολής θα υποβάλλονται σύμφωνα με την παρ. 3 του άρθρου 83 ν. 4790/2021 με κοινή δήλωση των πληρεξουσίων δικηγόρων των διαδίκων, η οποία θα κοινοποιείται στη Γραμματεία του Ειρηνοδικείου στο πιο πάνω αναφερόμενο email μέχρι ώρα 14:00΄ της προτεραίας της δικασίμου. Επί της προσωρινής διαταγής που είναι καταχωρημένη κάτω από την αίτηση είτε του ν. 3869/2010 είτε του ν. 4605/2019, θα αποφαίνεται για παράταση αυτής, εφόσον οι αιτήσεις αυτές αποσύρονται, ο Ειρηνοδίκης Υπηρεσίας.

- Θα δημοσιεύονται οι ήδη κατατεθείσες δημόσιες, μυστικές και ιδιόγραφες διαθήκες.

- Θα πραγματοποιείται η κήρυξη ιδιόγραφης διαθήκης ως κυρίας με την εξέταση μάρτυρα στο ακροατήριο κατ’ άρθρο 808 παρ. 3 Κ.Πολ.Δ.

- Θα συζητούνται συναινετικές προσημειώσεις υποθήκης καθώς και ανακλήσεις αυτών με έγγραφη διαδικασία, σύμφωνα με το άρθρο 161 ν. 4764/2020, η ισχύς του οποίου παρατάθηκε μέχρι τις 30-6-2021. Ο Ειρηνοδίκης Υπηρεσίας της Δευτέρας και της Τετάρτης θα χρεώνεται μέχρι τέσσερις (4) φακέλους προσημειώσεων.

- Θα συζητούνται οι αιτήσεις χορήγησης και ανάκλησης προσωρινών διαταγών, περιλαμβανομένων και των προσωρινών διαταγών επί υπερχρεωμένων νοικοκυριών ν. 3869/2010 και του ν. 4605/2019 προστασίας κατοικίας, δια υπομνημάτων επί της έδρας των πληρεξουσίων δικηγόρων των διαδίκων, χωρίς την εξέταση μαρτύρων/διαδίκων. Οι προσωρινές διαταγές που έχουν χορηγηθεί και έχουν ισχύ έως τη συζήτηση της υπόθεσης, παρατείνονται οίκοθεν με απόφαση του Ειρηνοδίκη Υπηρεσίας, ο οποίος ορίζει τη διάρκεια της παράτασης των προσωρινών διαταγών.

- Στις διαδικασίες που είναι δυνατή η ηλεκτρονική κατάθεση δικογράφου ( νέα τακτική, εργατικά, αυτοκίνητα, μισθώσεις) θα τηρείται ο τρόπος αυτός κατάθεσης. Στις διαδικασίες που δεν είναι δυνατή η ηλεκτρονική κατάθεση, η κατάθεση δικογράφων (καθώς και παραιτήσεις από δικογράφων) θα πραγματοποιείται κατόπιν ραντεβού στο αρμόδιο τμήμα του Ειρηνοδικείου καθημερινά από ώρα 09:00΄ έως ώρα 13:00΄. Έκαστο τμήμα θα δέχεται για κατάθεση έως τρεις (3) πληρεξουσίους δικηγόρους καθημερινά, έκαστος των οποίων θα μπορεί να καταθέτει μέχρι δύο (2) δικόγραφα. Επικυρωμένα αντίγραφα των κατατεθειμένων δικογράφων θα παραδίδονται αυθημερόν. Ειδικά για τους πληρεξουσίους δικηγόρους που δεν έχουν αποκτήσει ηλεκτρονική υπογραφή λόγω τεχνικών προβλημάτων ή ελλείψεων, η εκ μέρους τους κατάθεση δικογράφων θα γίνεται με τηλεφωνικό ραντεβού στο αρμόδιο τμήμα του Ειρηνοδικείου.

- Θα χορηγούνται μόνο τα πιστοποιητικά που ήδη εκδίδονται ηλεκτρονικά, δηλαδή περί μη δημοσίευσης διαθήκης, περί μη αποποίησης κληρονομίας και περί μη άσκησης ενδίκων μέσων, μέσω του συστήματος www.solon.gov.gr.

-Θα δημοσιεύονται αποφάσεις, διατάξεις κληρονομητηρίων και σωματείων.

-Θα χορηγούνται αντίγραφα δημοσιευμένων διαθηκών και θα επιτρέπεται η εξέταση δημοσιευμένων διαθηκών από γραφολόγο κατόπιν αίτησής του, και κατόπιν ραντεβού, τηλ.: 210-4178916.

- Θα πραγματοποιείται κατάθεση αιτήσεων δημοσίευσης διαθήκης και κήρυξης ιδιόγραφης διαθήκης ως κυρίας κατόπιν ραντεβού, (τηλ.: 210-4178916), έως τέσσερις (4) διαθήκες ανά ημέρα.

- Θα γίνονται ένορκες βεβαιώσεις, μόνο αυτές που θα ληφθούν κατόπιν κλήτευσης του αντιδίκου και ορίστηκαν για συγκεκριμένη ημερομηνία, είτε προς προσκόμιση στο Δικαστήριο. Οι ένορκες βεβαιώσεις μη δικαστικής χρήσης θα γίνονται κατόπιν ραντεβού (τηλ.: 210-4137326) και μόνο εφόσον έχουν κατεπείγοντα χαρακτήρα.

- Θα γίνονται πρακτικά συμβιβασμού (κατόπιν ραντεβού στο αρμόδιο τμήμα του Ειρηνοδικείου). Τηλέφ.: 210-4170416.

- Θα γίνονται βεβαιώσεις του γνησίου της υπογραφής επί συναινετικών διαζυγίων (κατόπιν ραντεβού στο αρμόδιο τμήμα του Ειρηνοδικείου). Τηλέφ.: 210-4137326.

- Θα μπορούν να κατατίθενται αιτήσεις νομικής βοήθειας έως δύο (2) ημερησίως κατόπιν ραντεβού, τηλ.: 210-4178918.

- Θα γίνεται κατάθεση ενδίκων μέσων κατόπιν ραντεβού στο αρμόδιο τμήμα του Ειρηνοδικείου, το οποίο θα εξυπηρετεί έως δύο (2) πληρεξουσίους δικηγόρους ανά ημέρα. Τηλέφ.:210-4178918.

- Θα χορηγούνται από το τμήμα του Αρχείου αντίγραφα των δημοσιευμένων αποφάσεων, διατάξεων κληρονομητηρίων και σωματείων, κατόπιν ραντεβού, καθώς και τα σχετικά έγγραφα δικογραφιών και επικυρωμένα αντίγραφα προτάσεων. Θα εξυπηρετούνται μέχρι τέσσερις (4) πληρεξούσιοι δικηγόροι ανά ημέρα κατόπιν ραντεβού. Τηλέφ.: 210-4178918.

- Θα γίνονται δηλώσεις τρίτου, συνολικά έως τρεις (3) κάθε ημέρα κατόπιν ραντεβού (τηλ. 210-4170416).

- Θα γίνονται δηλώσεις αποποίησης κληρονομίας, κατόπιν ραντεβού στο αρμόδιο τμήμα (τηλ. 210-4178916).

- Θα χορηγούνται απόγραφα αποφάσεων.

- Θα κατατίθενται αιτήσεις προς έκδοση διαταγών πληρωμής, καθώς και διαταγών απόδοσης μισθίου, συνολικά έως τέσσερις (4) καταθέσεις ανά ημέρα κατόπιν ραντεβού, τηλ.: 210-4137753. Θα παραλαμβάνονται από τους πληρεξουσίους δικηγόρους δημοσιευμένες διαταγές πληρωμής, καθώς και απόδοσης μισθίου.

Για τις αναγκαίες ενέργειες ενώπιον του Ειρηνοδικείου Πειραιά που έχουν κατεπείγοντα χαρακτήρα και υπό την προϋπόθεση ότι χρήζουν άμεσης αντιμετώπισης, θα αποφασίζει η Διευθύνουσα το Ειρηνοδικείο και, σε περίπτωση απουσίας της, ο Ειρηνοδίκης Υπηρεσίας.

Ο Ειρηνοδίκης Υπηρεσίας θα ευρίσκεται στο Ειρηνοδικείο από ώρα 09:00΄π.μ. έως ώρα 14:30΄.

Οι Γραμματείς θα ευρίσκονται στο Ειρηνοδικείο μέχρι ώρα 15:00΄, εργαζόμενοι εκ περιτροπής, και όπως ειδικότερα η Υπηρεσία το ορίζει.

Επίσης, η Διευθύνουσα το Ειρηνοδικείο μερίμνησε για τη λήψη των αναγκαίων μέτρων για την προστασία όλων των δικαστών, δικαστικών υπαλλήλων, δικηγόρων και πολιτών, και ειδικότερα: **α)** την υποχρεωτική χρήση μη ιατρικής μάσκας από τους δικαστές, γραμματείς, πληρεξουσίους δικηγόρους, διαδίκους και λοιπούς παρισταμένους εντός των χώρων του Ειρηνοδικείου.

**β)** τη διαθεσιμότητα αλκοολούχου αντισηπτικού διαλύματος στην είσοδο, και σε όλους τους χώρους του Ειρηνοδικείου.

**γ)** την υποχρεωτική τήρηση απόστασης 1,5μ. μεταξύ των ευρισκομένων εντός του κτιρίου.

**δ)** τον καθορισμό ανώτατου ορίου εισερχομένων ατόμων σε γραφεία ή στα ακροατήρια ένα (1) άτομο ανά 10τ.μ.

Η Διευθύνουσα το Ειρηνοδικείο Πειραιώς

 Βιολέττα Λαγογιάννη

 Ειρηνοδίκης Α΄